text: Mancomunitat Penedès Garraf La Mancomunitat rep la visita de Valentí Junyent
  La Mancomunitat rep la visita de Valentí Junyent
  Aquest dijous 6 de setembre el Diputat d'Espais Naturals i Medi Ambient de la Diputació de Barcelona, Valentí Junyent i Torra, ha visitat la Mancomunitat Penedès-Garraf per conèixer la tasca que realitza la institució en l'àmbit de la gestió ambiental del territori, com ara el tractament de les aigües residuals o la recollida i gestió de residus, de la mà de la presidenta de la institució, Rosa Huguet i Sugranyes.
  La visita ha començat al recinte de la depuradora de Vilafranca del Penedès, on el gerent de la Mancomunitat, Pep Cortés, ha explicat les obres que es realitzaran per a la seva ampliació i per a la instal·lació d'una turbina de cogeneració d'elèctrica. La presidenta també ha exposat al diputat els diversos projectes que s'estan duent a terme per promoure l'estalvi i l'eficiència energètica i així com la voluntat de treballar en la gestió forestal del territori, un àmbit molt relacionat amb la prevenció d'incendis.
  Així mateix durant la visita, la Mancomunitat també ha donat a conèixer els diferents projectes que està desenvolupant en l'àmbit de l'educació ambiental, un eix bàsic en l'estratègia de diversos serveis de l'ens, des del sanejament de les aigües a la tinença responsable d'animals domèstics o la gestió de residus, ja que l'assoliment de bons resultats, depèn en bona part de la participació i de la implicació ciutadana.